પહેલે ઉનાળે પોર્ટો રિકો (Puerto Rico) જવાનું નક્કી થયું. ફિલાડેલ્ફિયાથી ઉપડેલું પ્લેઈન વચ્ચે એક સ્ટોપ કેરોલિના કરી પોર્ટો રિકોના સાન વાન (San Juan) શહેરમાં પહોંચ્યું. ત્યાંથી શટલ બસ લીધી. અહીં બધીજ બસ લેડીઝ ચલાવતી હતી. પોર્ટો રિકો અમેરિકામાં જ ગણાય એટલે વીસા પાસપોર્ટની ઝંઝટ નહોતી. મોટી મોટી કંપનીઓ, ફાર્માસૂટિકલ ઇન્ડસ્ટ્રીઝ વગેરે જોતો જોતો સાન વાન શહેરની હોટેલમાં પહોંચી ગયો. જુના સાન વાન શહેરની બાજુમાં નવું સાન વાન થયું છે. તેણે જુના સાન વાનની જગ્યા પસંદ કરી. ત્યાં જરા ઠરીઠામ થયા પછી ગામ જોવા નીકળ્યો. પુરાતન મકાનોની કોતરણીઓ, જુદા જુદા રંગથી રંગાયેલા ઘરો, કૉબલસ્ટોનના રસ્તાઓ જોયા. ફાવે ત્યાંથી ચડો અને ગમે ત્યાં ઊતરો. આ સર્વીસ સિટી તરફથી મફત છે. તમે ભૂલા પણ ન પડો, કારણકે બસો જુના સાન વાન અને નવા સાન વાન વચ્ચે આંટા મારતી હોય. સ્પેનીશ ભાષા જાણો તો વધારે સહેલું અને સરળ બને. પ્રતાપસિંગે એક ઇન્ગલિશ / સ્પેનીશ ડિક્શનેરી લીધી. અને પછી આજુબાજુના બીચ જોવા નીકળી પડ્યો. ભૂખ લાગે ત્યારે લલચામણું લાગે તે લઈને ખાઈ લેતો.